Anne-Mette Winther Christiansen (V), 2013-12-03:
Tak for det.
Jeg vil gerne sige tak til Dansk Folkeparti for at have stillet denne forespørgsel om ældreområdet.
Så vil jeg gerne starte med at glæde mig over, at Venstre sammen med Konservative i sidste uge indgik en finanslovsaftale med regeringen, og der afsætter vi 1 mia. kr. til ældreområdet.
Det sker oven i købet i en finanslov, hvor vi samtidig letter skatten med 2,2 mia. kr., så hermed går velfærd og skattelettelser hånd i hånd.
I de kommende årtier vil vi opleve et øget antal ældre.
Derfor vil vi naturligvis også blive nødt til at tilpasse os: Hvordan sørger vi fremover for, at vores ældre medborgere får den hjælp, som de har behov for og krav på?
Jeg blev positivt stemt, da jeg i juli måned læste Hjemmehjælpskommissionens anbefalinger.
I de anbefalinger står der jo, at vi skal støtte borgerne i, at de kan gøre ting selv; at vi skal fremme den enkeltes muligheder for at klare sig selv; og at borgerne skal understøttes gennem en styrket forebyggelsesindsats og en mere systematisk rehabiliterende indsats og en større målretning af indsatsen for de svageste ældre, som har omfattende og komplekse behov.
Det er interessant, og det var interessant læsning.
For Venstre siger netop, at vi skal hjælpe de svageste – dem, som ikke kan selv – men det handler altså også om for os, at vi fremover skal vejlede dem, der godt kan noget, og hjælpe dem lidt, for at de i højere grad kan klare sig selv.
Kvaliteten hos borgerne kommer selvsagt i første række.
Når det er sagt, er Venstre ikke bange for at udforske de muligheder, som velfærdsteknologien giver os.
Fremtidens løsninger vil kunne erstatte dele af det arbejde, som bliver udført manuelt i dag.
Det er vi i Venstre selvfølgelig temmelig positivt stemt over for.
Det giver kommunerne mulighederne for at prioritere tiden så effektivt som muligt, samtidig med at borgerne kommer til at opleve en større frihed i deres egen hverdag.
Automatiske vendemadrasser, der sikrer en god nats søvn, robotter, der hjælper med at indtage et måltid mad selvstændigt, frem for at man bliver madet.
Det er bare lige et par stykker af de muligheder, som vi har i dag.
De muligheder vil der garanteret komme flere af i fremtiden.
Jeg synes, vi så rigtig mange løsninger på, hvordan ældre på en værdig og gennemtænkt måde vil kunne hjælpes til at være mere selvstændige.
Nogle af de løsninger mener jeg klart at vi skal have implementeret herhjemme, men naturligvis først på forsøgsbasis, så det bliver prøvet af. Når det er sagt, vil jeg sige, at der også i fremtiden vil være en stor gruppe af ældre, som ikke vil kunne hjælpe sig selv.
Der vil være mange, for hvem de teknologiske løsninger vil give dem en utryghed, og der vil nok også være enkelte, som ikke magter fremtidens hjælpemidler.
Der skal vi stadig væk være klar til at hjælpe.
Det handler som udgangspunkt om, at vi tager udgangspunkt i og hensyn til det enkelte menneske.
For Venstre er det vigtigt, at vi giver vores ældre en større medbestemmelse i deres valg.
Vi skal tage udgangspunkt i det enkelte menneskes behov i stedet for at trække en standardskabelon ned over hovedet på dem.
Det handler jo ikke bare om at hjælpe.
Det handler om, at vi hjælper rigtigt.
I Venstre tror vi altså på det frie valg, hvad enten man lever i eget hjem med den støtte, der er behov for, eller man lever på et plejecenter, hvor man selv har valgt at man gerne vil være.
Forslag til vedtagelse »Et velfærdssamfund er kendetegnet ved, at dem, der ikke kan klare sig selv, får hjælp og støtte.
Hjælpen tildeles efter en konkret individuel vurdering, og der kan kun ske ændring efter en ny vurdering.
Dette gælder selvfølgelig også de ældre borgere.
Dette gælder også brug af velfærdsteknologi, da dialog er afgørende for, at brug af ny teknologi bliver en succes.
Folketinget konstaterer med tilfredshed, at finanslovsaftalen for 2014 permanent har afsat ekstra 1 mia. kr. om året til et løft af ældreområdet.
Det er helt i tråd med Hjemmehjælpskommissionens anbefalinger.